Хлопицки е родом от Подолския край. Напуска училище още 16–годишен, за да постъпи като доброволец в полската армия. Участва в руско-полската война от 1792 година и във въстанието на Косцюшко две години по-късно. След поражението е един от хилядите патриоти, които емигрират в Революционна Франция и през 1797 образуват Полските легии. През следващите години полските доброволци, сред които е и Хлопицки като командир на батальон с ранг майор, помагат на французите да завоюват Италия. През 1807 година Хлопицки командва доброволчески полк в сраженията между Наполеоновите и руските войски при Пройсиш–Ейлау и Фридланд. Отличава се при щурма на Сарагоса по време на испанския поход на Наполеон през 1808 и година по-късно е повишен в ранг бригаден генерал. Взема участие и в похода в Русия през 1812 година, когато е тежко ранен в битката при Смоленск.